物理哲學（粵拼：Mat6 lei5 zit3 hok6；Philosophy of physics）係哲學嘅一門，指哲學家同物理學家對於「物理學應該點搞」嘅一啲睇法。喺呢方面，物理同其他科學一樣，會跟足科學方法（Scientific method）嚟去研究物理世界：物理學界會（一）諗一啲理論出嚟－而呢啲理論通常係用數學模型嘅方式表達嘅；跟手就（二）靠邏輯性嘅思考去諗吓呢柞理論會做點樣嘅預測（Prediction）；跟住就（三）做實驗同埋觀察攞數據，驗證吓柞理論嘅預測啱唔啱；（四）如果啲數據顯示柞理論係做唔到準確預測嘅話，就要一係根據攞到嘅數據去睇吓個理論點改先至可以令佢做到準確啲嘅預測，一係就要諗新理論嚟取代舊理論。呢個過程會係咁不斷重複，直至手頭上嘅理論做得到完全準確嘅預測為止－於是乎物理學就有持續嘅發展，做到愈嚟愈準確嘅預測。